
Canon de rugăciune către Sfântul apostol Bartolomeu 
(s.v. 11 iunie / s.n. 24 iunie) 


Sfinţii apostoli Bartolomeu (Vartolomeu) (25 august) şi Barnaba (Varnava) (11 iu- 
nie): 


https://www.academia.edu/44055558/Sfin % C5 % A3ii_ apostoli Bartolomeu _ Vartolomeu _2 
5 august %C5%9Fi Barnaba Varnava 1l iunie 


https://archive.org/details/sf.-apostoli-bartolomeu-si-barnaba 


https://www.slideshare.net/steaemy1/sf-bartolomeu-si-barnaba 

Materiale despre Sfinţi apostoli Bartolomeu şi Barnaba: 


https://independent.academia.edu/emystea/Sf-ap-Bartolomeu- % C5 9% 9Fi-Barnaba-(1l-iun- 


25-aug) 
https://archive.org/details/Gsteaemy?query=Bartolomeu+ % C5 9% 9Fi+Barnaba+ 
https://www.slideshare.net/steaemy 1/search_my_uploads?type=&new=&gq=Bartolomeu+ 


&S& 


Troparul Sfântului apostol Bartolomeu, glasul al 3-lea: Sfinților apostoli rugați pe 
milostivul Dumnezeu ca să dea iertare de greşeli sufletelor noastre. 


Cântarea 1 

Irmos: Întru adânc a aşternut de demult toată oastea lui Faraon puterea cea într- 
armată, iar întrupându-Se Cuvântul, a pierdut păcatul cel rău, Domnul cel prea 
slăvit, căci cu Slavă S-a prea mărit. 

Stih: Sfinte apostole Bartolomeu, roagă-te lui Dumnezeu pentru noi. 

Mai înainte-ştiutorul a toate şi Dumnezeu, mintea ta cea dumnezeiască văzând-o, 
te-a ales şi te-a împreunat cu ceata apostolilor, Sfinte Bartolomeu prea lăudate, cu 
harul luminând inima ta. 

Stih: Sfinte apostole Bartolomeu, roagă-te lui Dumnezeu pentru noi. 

La înălțimea faptelor bune suindu-te, cu limbă de foc insuflată, împărțită în chipul 
focului te-ai îmbogăţit, ca un apostol al lui Hristos, prin venirea Mângâietorului, 
prea mărite, uscăciunea păgânătătii şi deşertăciunea ai cheltuit-o. 


Cântarea a 3-a 


Irmos: Inflorit-a pustiul ca şi crinul, Doamne, Biserica păgânilor cea stearpă prin 
venirea ta, întru care s-a întărit inima mea. 


Stih: Sfinte apostole Bartolomeu, roagă-te lui Dumnezeu pentru noi. 

Ca un izvor de apă de mântuire ai ieşit, apostole Bartolomeu prea cinstite şi rod 
înmulțit ai adus, mântuirea neamurilor, vrednicule de minune. 


Stih: Sfinte apostole Bartolomeu, roagă-te lui Dumnezeu pentru noi. 


Cu sarea harului putrezirea idolească ai oprit, prea înțelepte, cu dulcele cuvânt al 
credinţei ai îndulcit inimile celor ce te cinstesc pe tine. 


Cântarea a 4-a 

Irmos: Venit-ai din Fecioară, nu sol, nici înger, ci Tu Însuţi, Domnul, Te-ai Întru- 
pat şi m-ai mântuit pe mine, tot omul. Pentru aceasta, cântăm ie: Slavă puterii Ta- 
le, Doamne. 


Stih: Sfinte apostole Bartolomeu, roagă-te lui Dumnezeu pentru noi. 


Cu crucea Domnului fiind ocolit, ai surpat întăririle demonilor, Sfinte Bartolomeu 
apostole şi amăgirea lor cea de suflet stricătoare o ai gonit, cu propovăduirea. 


Stih: Sfinte apostole Bartolomeu, roagă-te lui Dumnezeu pentru noi. 

Lumină lumii şi rază a dumnezeieştii slave, Hristos pe tine te-a arătat, Sfinte Barto- 
lomeu de Dumnezeu primite. Că toată făptura ai luminat cu cunoştinţa de Dumne- 
zeu, prea fericite. 

Cântarea a 5-a 

Irmos: Mijlocitor Te-ai făcut lui Dumnezeu şi oamenilor, Hristoase Dumnezeule. 
Că prin Tine, Stăpâne, am aflat izbăvirea din noaptea necunoştinţei către Părintele 
Tău, începătorul luminii. 


Stih: Sfinte apostole Bartolomeu, roagă-te lui Dumnezeu pentru noi. 


Cu Hristos, Lumina cea nezidită, care S-a arătat pentru noi întru zidire, întâi te-ai 
împreunat, venind la Dânsul, apostole şi cu dumnezeieştile Lui raze te-ai luminat. 


Stih: Sfinte apostole Bartolomeu, roagă-te lui Dumnezeu pentru noi. 


Ca o rouă dumnezeiască oamenilor tămăduiri dând în lume ai fost, Sfinte Barto- 
lomeu, prea fericite. Și pământul păgânătăţii după proorocie l-ai întors. 

Cântarea a 6-a 


Irmos: In adâncul greşelilor fiind înconjurat, chem adâncul milostivirii Tale cel 
neurmat; din stricăciune, Dumnezeule, scoate-mă. 


Stih: Sfinte apostole Bartolomeu, roagă-te lui Dumnezeu pentru noi. 


Darul minunilor primind şi cu lucrarea tămăduirilor îmbogăţindu-te, Sfinte Barto- 
lomeu, prea înțelepte, adunările păgânilor le-ai vânat. 


Stih: Sfinte apostole Bartolomeu, roagă-te lui Dumnezeu pentru noi. 


Limba ta cea de foc, prea lăudate, toată înşelăciunea ca pe o iarbă o a ars şi inimile 
credincioşilor le-a luminat cu dumnezeiasca propovăduire. 


Condac, glasul al 4-lea: 


Podobie: Arătatu-Te-ai astăzi lumii şi Lumina Ta, Doamne s-a însemnat peste noi 
care cu cunoştinţă Te lăudăm, venit-ai şi Te-ai arătat, Lumina cea neapropiată. 


Arătatu-te-ai mare soare Bisericii, cu strălucirile învățăturilor şi ale înfricoşătoa- 
relor minuni, la lumină povăţuind pe cei ce te cinstesc pe tine, Sfinte Bartolomeu, 
apostole al Domnului. 

Cântarea a 7-a 

Irmos: Porunca cea potrivnică lui Dumnezeu, a tiranului celui păgân, înaltă văpaie 
a ridicat; iar Hristos, cel ce bine este cuvântat şi prea slăvit, a întins cinstitorilor de 
Dumnezeu tineri roua Duhului. 

Stih: Sfinte apostole Bartolomeu, roagă-te lui Dumnezeu pentru noi. 

Ai arătat lumii, Sfinte Bartolomeu, Taina cea mare a dumnezeieştii Intrupări care 
este neîncăpută de toți şi necuprinsă, dar numai de cei credincioşi încăpută, netâl- 


cuit şi crezută. 


Stih: Sfinte apostole Bartolomeu, roagă-te lui Dumnezeu pentru noi. 

Ca o piatră prea sfântă, apostole Bartolomeu, curat tăvălindu-se, întărirea înşelă- 
ciunii tare o ai prăvălit şi temelie nesfărâmată Bisericii arătându-te, o păzeşti pe ea 
neclintită. 


Stih: Sfinte apostole Bartolomeu, roagă-te lui Dumnezeu pentru noi. 
Dumnezeiasca asemănare, apostole Bartolomeu, cu vopseaua virtuţilor, prea feri- 
cite, o ai zugrăvit. Pentru aceea, apostol dumnezeiesc făcându-te, tuturor ai propo- 
văduit venirea lui Hristos cea mult lăudată. 

Cântarea a 8-a 

Irmos: Cuptorul cel cu foc, oarecând în Babilon, lucrările şi-a despărţit cu dumne- 
zeiasca poruncă, pe caldei arzând şi răcorind pe credincioşi, care cântau: Binecu- 
vântaţi toate lucrurile Domnului pe Domnul. 

Stih: Sfinte apostole Bartolomeu, roagă-te lui Dumnezeu pentru noi. 

Înţelepţeşte ai învăţat Evanghelia Mântuitorului, cea mare şi mică, multă şi puţină 
ŞI ai însemnat mari şi prea mărite lucruri cu cuvinte scurte tuturor, Sfinte apostole 
Bartolomeu, de Dumnezeu înţelepțite. 

Stih: Sfinte apostole Bartolomeu, roagă-te lui Dumnezeu pentru noi. 

Ca un râu din Sion ieşind, adunările Bisericii le adăpi, prea fericite. Că din izvorul 
dumnezeieştii desfătări ai băut prea arătat, strigând: Prea înălțaţi toate făpturile pe 
Domnul. 

Stih: Sfinte apostole Bartolomeu, roagă-te lui Dumnezeu pentru noi. 

Cu dumnezeieştile daruri, cele prea luminate şi prea mari, lămurit, ca un apostol, 
dumnezeieşte te-ai împodobit. Căci covârşeşte vrednicia cu harul, fericite, toată 
adunarea cea întru oameni văzută. 

Cântarea a 9-a 

Irmos: Fiul Părintelui Celui fără de început, Dumnezeu şi Domnul, întrupându-Se 


din Fecioară, S-a arătat nouă, ca să lumineze cele întunecate şi să adune cele risi- 
pite. Pentru aceasta, pe Născătoarea de Dumnezeu, cea prea lăudată, o slăvim. 

Stih: Sfinte apostole Bartolomeu, roagă-te lui Dumnezeu pentru noi. 


Insuţi văzător fiind Cuvântului şi slugă şi ucenic şi propovăduitor de Dumnezeu 
prea văzător, te-ai învrednicit a locui cu adevărat unde este acum Cuvântul, precum 
însuşi a tăgăduit fără de minciună, Cel Preabun. 


Stih: Sfinte apostole Bartolomeu, roagă-te lui Dumnezeu pentru noi. 


Ca cel ce stai acum înaintea scaunului Stăpânului tău, cu razele cele de acolo fiind 
strălucit, o, Sinte Bartolomeu de Dumnezeu înţelepţite, spre cântăreții tăi priveşte, 
mântuindu-i de patimi şi de feluri de primejdii. 


Stih: Sfinte apostole Bartolomeu, roagă-te lui Dumnezeu pentru noi. 


Fiu lui Dumnezeu a fi prin credinţă învrednicindu-te, moştenitor părinteştilor vis- 
tierii te-ai făcut. O, mână de lucruri mari dăruitoare! O, daruri covârșitoare ale lui 
Hristos, Celui ce te-a prea mărit pe tine acum, de Dumnezeu văzătorule, prea feri- 
cite. 


Sedelna, glasul al 4-lea. Podobie: Cel ce Te-ai înălţat pe Cruce de bunăvoie, po- 
porului "Tău celui nou, numit cu numele Tău, îndurările Tale dăruieşte-i, Hristoase 
Dumnezeule. Veseleşte cu puterea Ta pe bine credincioşii creştini, dăruindu-le lor 
biruinţă asupra celui potrivnic, având ajutorul Tău armă de pace, nebiruită biruinţă. 


Ca un cer prea frumos ai vestit, Sfinte apostole Bartolomeu, pe pământ dumneze- 
iasca slavă a lui Dumnezeu, cel ce S-a întrupat, prea lăudate, luminând ca un soare 
inimile cele din întuneric, stricând întunericul răilor demoni. Deci cu rugăciunile 
tale luminează-ne pe noi ce ce săvârşim pomenirea ta, cea purtătoare de lumină. 


Iar de va fi Post: 


Sedelna Preasfintei Născătoare de Dumnezeu, glasul 8. Podobie: Porunca cea cu 
taină luând-o întru cunoştinţă, cel fără de trup, în casa lui Iosif degrab a stătut 
înainte, zicând celei ce nu ştia de nuntă: Cel ce a plecat cu pogorârea cerurile în- 
cape, fără schimbare, tot întru tine. Pe care şi văzându-L în pântecele Tău, luând 
chip de rob, mă spăimântez a striga către tine: Bucură-te, Mireasă, pururea Fecioa- 
ră. 


Pe Dumnezeu cel Necuprins, Fiul şi Cuvântul, cel ce S-a născut din tine în chip de 
negrăit mai presus de minte, de Dumnezeu Născătoare, roagă-L împreună cu apo- 

stolii să dăruiască lumii pace curată şi să ne dea nouă mai înainte de sfârşit îndrep- 
tare de greşeli; şi de Impărăţia Cerurilor, pentru bunătatea Sa cea prea multă, să în- 
vrednicească pe robii tăi. 


2 o e 


Sfântul apostol Vartolomeu a fost unul din cei doisprezece apostoli. După primirea 
Sfântului Duh, au căzut sorții, pe el şi pe Sfântul apostol Filip, ca să meargă în 
Siria şi în Asia de sus, pentru propovăduirea cuvântului lui Dumnezeu. După ce au 
plecat în părţile acelea, uneori umblând împreună, alteori despărțiți prin cetăţi şi 
apoi iarăşi întâlnindu-se, întorceau cu învăţăturile lor pe mulți oameni spre 
mântuire. 


Deci într-o vreme, despărțindu-se ei şi ducându-se în părțile Asiei mici spre a 
propovădui cuvântul lui Dumnezeu popoarelor sălbatice din Lidia şi Misia, 
Sfântului Vartolomeu, care era prin alte cetăţi, i-a poruncit Dumnezeu să meargă în 
ajutorul lui Filip. 


Întâlnindu-se, amândoi într-un gând sufereau ostenelile şi relele pătimiri aposto- 
leşti, precum se scrie despre aceasta în pătimirea Sfântului apostol Filip: 


Sfântul apostol Vartolomeu a fost trimis de Dumnezeu în ajutorul lui Filip, căruia 
îi urmă şi sora lui, fecioara Mariamia, toţi slujind la mântuirea oamenilor. Ei au 
trecut prin toate cetățile Lidiei şi ale Misiei, binevestindu-le dreapta credinţă, şi 
suferind multă mâhnire şi scârbă de la cei necredincioşi, fiind bătuţi, închişi prin 
temnițe şi loviți cu pietre. Dar, cu toate acele ispite şi bătăi, păzindu-se vii, cu darul 
lui Dumnezeu, se sârguiau spre ostenelile ce le erau înainte întru bună-vestirea lui 
Hristos. 


Ajungând astfel în Asia la iubitul ucenic al lui Hristos, loan cuvântătorul de 
Dumnezeu, care propovăduia pe Hristos acolo şi mângâindu-se cu dânsul prin 
duhovnicească mângâiere, s-au dus în Frigia. Intrând în cetatea lerapole, au 
propovăduit pe Hristos. Cetatea aceea era plină de idoli, cărora li se închina 
poporul cel orbit de diavoleasca înşelăciune. Acolo era o viperă, pe care locuitorii 
lerapolei o cinsteau ca pe o zeiţă şi o ţineau închisă în capiştea cea zidită pentru 
dânsa, aducându-i multe feluri de jertfe spre hrană. Acel popor păzea cu cinste şi 
alte târâtoare, ca balauri şi şerpi. Pentru aceea, mai întâi Sfântul Filip cu însoțitorii 
săi, s-au înarmat asupra acelei vipere, prin rugăciune. Atunci, s-a întâmplat să fie 
cu dânşii şi Sfântul loan cuvântătorul de Dumnezeu, care le-a ajutat cu rugăciunea, 
biruind vipera. Apoi au omorât-o, cu puterea lui Dumnezeu, înjunghiind-o cu o 
suliță. 

Deci, Sfântul loan, cuvântătorul de Dumnezeu degrabă s-a despărțit de dânşii, 
lăsându-le lor cetatea lerapolei, spre a propovădui într-însa cuvântul lui Dumnezeu; 
iar el s-a dus în alte cetăți pentru a propovădui mântuirea lumii. 


lar Sfântul Filip, Vartolomeu şi Mariamia, rămânând în lerapole, se sârguiau cu 
dinadinsul să izgonească de acolo întunericul închinărui de idoli şi să strălucească 
cunoştinţa adevărului ca o lumină mare, ostenindu-se ziua şi noaptea în predicarea 
cuvântului, învățând pe cei înşelaţi, înţelepțind pe cei fără de minte şi povăţuind la 
calea dreptăţii pe cei rătăciţi. 


2 5 e 


În cetatea aceea era un om, anume Stahie; iar acela era orb de 40 de ani. Dar Sfinţii 
apostoli, cu rugăciunea, i-au deschis ochii cei trupeşti, iar prin propovăduirea lui 
Hristos, i-au luminat şi ochii cei sufleteşti şi botezându-l pe el, petreceau în casa 
lui. Atunci a ieşit vestea prin toată cetatea, cum că Stahie cel orb s-a vindecat; şi s- 
a adunat popor mult în casa lui, pe care Sfinţii apostoli îl învăţa credinţa în lisus 
Hristos. 


Tot acolo se mai aduceau şi mulţi neputincioşi, pe care îi tămăduia pe toți prin 
rugăciune şi izgoneau diavolii din oameni; de aceea, mulţi au crezut în Hristos şi s- 
au botezat de aceşti Sfinţi apostol. 


2 o o 


Antipatul acelei cetăți avea o femeie, anume Nicanora, care fiind muşcată de un 
şarpe, zăcea bolnavă, aproape moartă. 


Auzind de Sfinţi apostoli că sunt în casa lui Stahie şi că tămăduiesc toate bolile cu 
cuvântul, a poruncit slugilor s-o aducă la dânşii, nefiind bărbatul ei acasă. Fiind 
adusă la dânşii, a câştigat îndoită tămăduire, pentru că s-a vindecat şi de mușcătura 
şarpelui şi de diavoleasca vătămare de suflet, crezând în Hristos, prin învăţătura 
lor. 


Deci, venind antipatul acasă, slugile lui i-au spus că femeia lui a învăţat a crede în 
Hristos, de la nişte oameni străini care locuiesc în casa lui Stahic. 


Atunci antipatul, mâniindu-se foarte mult, a poruncit ca îndată să prindă pe 
apostoli, iar casa lui Stahie să o ardă; astfel s-a făcut după porunca lui. 


În acea vreme, s-a strâns în lerapole o mulţime mare de popor şi prinzind pe Sfinţii 
apostoli Vartolomeu, Filip şi sora sa, Mariamua, îi târau pe uliţă, bătându-i şi 

batjocorindu-i; apoi i-au aruncat în temniţă. După aceea, antipatul a şezut la 
judecată, ca să cerceteze pe propovăduitorii lui Hristos. 


Deci, adunându-se la dânsul toți slujitorii idoleşti, şi slujitorii viperei celei 
pierdute, au făcut plângere contra Sfinţilor apostoli, zicând: "Fă dreptate, antipate, 
pentru necinstea adusă zeilor noştri, căci, de când au intrat aceşti străini în cetatea 
noastră, poporul a pustiit altarele marilor zei, pentru că au uitat obişnuitele lor 
jertfe; apoi au mai omorât şi cinstita noastră zeiţă viperă şi toată cetatea s-a umplut 
de fărădelege; deci să nu laşi să mai trăiască aceşti fermecători". 


Atunci antipatul a poruncit să dezbrace pe Sfântul Filip de îmbrăcăminte, crezând 
că poate vor găsi farmece în îmbrăcămintea lui şi, dezbrăcându-l, n-au găsit nimic; 
asemenea şi pe Vartolomeu l-au dezbrăcat. Dar, când se apropiară de Mariamia, 
vrând să o dezbrace şi pe ea şi să dezgolească feciorescul ei trup, atunci deodată s- 
au schimbat înaintea ochilor lor şi s-a făcut o văpaie mare de foc, iar păgânii, 
înspăimîntîndu-se, au fugit din faţa ei. 


După aceea, ighemonul a condamnat pe Sfinţii apostoli la răstignire. 


Deci mai întâi pe Sfântul apostol Filip, găurindu-i călcâiele, l-au legat cu o funie şi 
l-au spânzurat de un lemn în preajma uşii capiştei viperei; apoi l-au răstignit cu 
capul în jos, batjocorindu-l şi lovindu-l cu pietre. După aceea, l-au răstignit şi pe 
Sfântul Vartolomeu lângă pereţii capiştei şi îndată s-a făcut mare cutremur, încât 
pământul, deschizându-se, a înghiţit pe antipat şi pe toţi slujitorii viperei, împreună 
cu mare popor necredincios. Văzând aceasta, s-au înfricoşat toți credincioşii şi 
necredincioşii şi au strigat către Sfinţii apostoli că să-i miluiască şi să roage pe 
Unul Adevăratul Dumnezeu pentru ei, ca să nu-i înghită pământul de vii. 


Astfel a fost bună voinţă a lui Dumnezeu, ca apostolii Lui să treacă de pe pământ la 
cer, prin acest fel de pătimire şi moarte, pentru care şi picioarele lui erau întoarse. 
Astfel, fiind spânzurat, Sfântul Filip se ruga lui Dumnezeu pentru vrăjmaşii săi, ca 
să le ierte toate greşelile şi să le lumineze ochii minţii lor, ca să cunoască şi să vadă 
adevărul. lar Domnul s-a aplecat spre rugăciunea lui şi îndată a poruncit 
pământului de a scos vii pe toți pe care îi înghiţise, numai antipatul şi cu slujitorii 
viperei au rămas într-însul. lar ceilalţi, cu mare glas au mărturisit şi au prea mărit 
puterea lui Hristos, dorind să fie botezați. 


Dar, pe când ei voiau să ia de pe lemn pe Sfântul Filip, el şi-a dat sufletul în 
mâinile lui Hristos. Astfel l-au pogorât mort. 

Iar Mariamia, sora lui, care prin curăţie şi-a păzit fecioria, privind la pătimirea şi la 
moartea fratelui său, Sfântul Filip, l-a cuprins cu dragoste şi l-a sărutat, veselindu- 
se de el cu duhul, că bine şi-a săvârşit alergarea sa. 


lar Vartolomeu a botezat pe toţi cei ce crezuseră în Hristos, rânduindu-le episcop 
pe Stahie. 


După aceea, au îngropat cu cinste trupul Sfântului Filip; iar în locul unde a curs 
sângele lui, după trei zile a crescut viţă de vie, în semn că Sfântul apostol Filip, 
după vărsarea sângelui său pentru Hristos, acum se veseleşte de bucuria cea 
veşnică, împreună cu Domnul său în Împărăţia Cerului. 


Sfântul Vartolomeu şi fericita fecioară Mariamia, după îngroparea Sfântului Filip, 
au mai zăbovit câteva zile în lerapole şi, întărind-o bine în credinţa bisericească, s- 
au despărțit, pornind fiecare în calea sa. Sfânta Mariamia s-a dus în Licaonia, unde 
s-a şi mutat către Domnul, iar Sfântul Vartolomeu s-a dus în părțile Indiei şi a 
zăbovit acolo, ostenindu-se multă vreme, umblând şi propovăduind cuvântul 
Domnului prin cetăţi şi sate şi tămăduind pe cei neputincioşi cu numele lui Hristos. 


Apoi, luminând pe mulți şi făcându-le biserici, le-a dat Evanghelia Sfântului Matei 
ce o purta la sine tălmăcind-o în limba lor; iar pe cea în limba evreiască a lăsat-o la 
ei care după o sută de ani şi mai mult, a fost adusă în Alexandria de Panten, 
filosoful creştin. După ce a ieşit din India, Sfântul Vartolomeu s-a dus în Armenia 
cea mare. 


Mergând el acolo, idolii şi mai ales diavolii care locuiau în idoli au tăcut; iar mai 
pe urmă, diavolii cu mare glas au zis că Vartolomeu îi izgoneşte şi-i munceşte pe 
el. Duhurile cele necurate se izgoneau nu numai din idoli, dar şi din oameni prin 
venirea Sfântului apostol Vartolomeu; pentru aceea, mulţi credeau în Hristos. 


2 5 o 


In ţara aceea era un împărat cu numele Polimie, care avea o fată îndrăcită. Diavolul 
striga prin gura ei: "O, Vartolomee, şi de aici ne izgoneşti pe noi?" 


Apostolul lui Hristos, ducându-se la acea fată îndrăcită, îndată a fugit diavolul 
dintr-însa, iar fata împăratului s-a făcut sănătoasă. 


După aceasta, vrând împăratul să mulțumească sfântului, i-a trimis cămile 
încărcate cu daruri ca: aur, argint, mărgăritare şi alte lucruri preţioase. Insă el, fund 
sărac cu duhul şi neavând trebuinţă de nimic, le-a trimis înapoi la împărat, zicându- 

i: "Eu nu fac negustorie cu aceste lucruri, ci caut suflete omeneşti, pe care, de le 
voi dobândi, le voi duce la cer şi atunci mă voi arăta înaintea Domnului meu ca 
sunt mare neguţător”. 


Umilindu-se împăratul de cuvintele lui, a crezut în Hristos cu toată casa sa şi s-au 
botezat de mâinile Sfântului apostol, adică împăratul Polimie, împărăteasa, fuca lui 
cea tămăduită şi mulți din boieri şi din popor fără număr; căci mult mai mult de 
zece cetăţi, căutând la împărat, au primit Sfântul Botez. 


Văzând slujitorii idoleşti aceasta, s-au mâniat asupra Sfântului apostol, socotind de 
rău aceea pentru ei; căci idolii lor se sfărâmau, închinarea de idoli cu totul se 
pierdea şi jertfele din care ei se ţineau nu se mai făceau. Deci, apropiindu-se de 
Astiagis, fratele împăratului, l-a îndemnat să-l piardă pe Vartolomeu şi să izbă- 
vească de nedreptatea ce s-a făcut idolilor lor. 


Deci acela, găsind timp liber, a prins pe Sfântul apostol şi-l muncea în cetatea 
Albana din Armenia cea mare; apoi l-a răstignit pe cruce cu capul în jos. lar 
Sfântul apostol, bucurându-se că pătimeşte pentru Hristos, Domnul său, şi fiind 
spânzurat pe cruce cu capul în jos, nu înceta a propovădui cuvântul lui Dumnezeu. 
Pentru că, pe cei credincioşi îi întărea în credinţă, iar pe cei necredincioşi îi sfătuia 
să cunoască adevărul şi să se întoarcă de la întunericul cel diavolesc, la lumina cea 
adevărată a lui Hristos. Muncitorul, nesuferind acestea, a poruncit să-i jupoaie 
pielea de pe el. Dar şi într-aceasta muncă răbda, ca într-un trup străin, neîncetat 
binecuvântând şi mărind pe Dumnezeu. În sfârşit, muncitorul a poruncit să-i taie 
capul. Numai atunci a tăcut gura cea de Dumnezeu grăitoare, când capul lui a fost 
desprins de trupul care a rămas spânzurat pe cruce, cu picioarele spre cer, 
însemnând cu adevărat mergerea apostolului spre cele de sus. 


Astfel s-a sfârşit Sfântul Vartolomeu, apostolul lui Hristos, trecând după acele 
dureri şi osteneli, la acea odihnă fără de dureri, întru bucuria Domnului său. 
Credincioşii, care au fost de faţă la sfârşitul lui, au luat cinstitul lui trup de pe 
cruce, împreună cu capul, şi le-au pus într-o raclă de plumb, aşezându-le în cetatea 
Albana din Armenia mare. De la sfintele lui moaşte se dau tămăduiri, prin minune, 
bolnavilor; pentru aceasta, mulți necredincioşi s-au apropiat de Biserica lui Hristos. 


După multă vreme, muncitorii cei întunecaţi cu îndrăcirea idolească, auzind şi 
văzând minunile ce se făceau de moaştele Sfântului Vartolomeu, nevrând să 
cunoască puterile lui Dumnezeu, au luat sfintele moaşte cu racla cea de plumb şi 
le-au aruncat în mare. Dar, o minune! racla cea de plumb plutea uşoară ca o luntre 
pe apă, sosind la insula Lipar. 

Deci s-a făcut descoperire lui Agaton, episcopul cetății Liparului, despre moaştele 
apostoleşti care au fost aduse de ape. Şi, ducându-se episcopul la malul mării cu 
clerul şi cu tot poporul şi găsind moaştele, se minunau cu toţii cum racla cea de 
plumb şi cu moaştele nu s-au afundat în apă şi mai uşoară decât o luntre, a înotat 
pe mare o cale atât de lungă până la dânşii. Pentru aceasta, ei au prea mărit pe 
Dumnezeu, au luat racla cu moaştele şi le-au pus în Biserica lor cu bucurie şi cu 
cântări de psalmi. 


2 o e 


Dar nu se cuvine a trece cu tăcerea şi aceasta despre Sfântul Vartolomeu, care se 
scrie în viaţa Cuviosului Iosif, scriitorul de cântări. Acest cuvios, câştigând o 
părticică din moaştele Sfântului apostol Vartolomeu, a adus-o în locaşul său care 
era aproape de Constantinopol. EI a zidit o biserică în numele apostolului şi partea 
aceea de moaşte a pus-o într-însa cu cinste; şi adeseori se învrednicea a-l vedea pe 
Sfântul apostol în vedenia visului, pentru că avea către dânsul mare dragoste şi 
credinţă. 


EI dorea să împodobească cu cântări de laude praznicul acelui Sfânt apostol, dar nu 
îndrăznea, ci se îndoia dacă-i va fi plăcut lui acest lucru sau nu. 


Drept aceea se rugă cu dinadinsul lui Dumnezeu şi apostolului, ca să-i dea pentru 
aceasta încredințare şi să i se dăruiască înţelepciune de sus, ca să poată scrie 
stihurile cântări. Rugându-se pentru aceasta cu post şi cu lacrimi patruzeci de zile 
şi apropiindu-se ziua pomenirii apostolului, a văzut la Vecernia praznicului pe 
Sfântul apostol Vartolomeu, arătându-i-se din altar. Deci, fiind îmbrăcat în haine 
albe şi ridicând perdeaua altarului, l-a chemat la dânsul. 


Iosif apropiindu-se de Sfântul apostol, acela a luat cartea Sfintei Evanghelii de 
e dumnezeiasca Masă şi a pus-o pe pieptul lui Iosif, zicându-i: 


Zicându-i aceasta, Sfântul apostol Vartolomeu 


s-a făcut nevăzut, 


Atunci, Cuviosul Iosif, umplându-se de negrăită bucurie şi simțind în sine darul 
înţelepciunii, s-a întins cu totul spre mulţumire. Deci, din acel ceas, a început a 
scrie cântările bisericeşti şi pesnele canoanelor, prin care a împodobit nu numai 
prăznuirea Sfântului apostol Vartolomeu, dar şi pe ale multor sfinţi; tot astfel pe 
Preacurata Maica lui Dumnezeu a cinstit-o cu multe canoane, asemenea şi pe 

Sfântul ierarh Nicolae, umplând Sfânta Biserică de frumoase cântări, de unde a 
câştigat şi numirea de scriitor de cântări. 


lar noi, de toate acestea, slăvim pe Hristos Mântuitorul nostru Cel împreună cu 
Tatăl şi cu Sfântul Duh, slăvit în veci de toată făptura. Amin. 


Notă. Pe Sfântul apostol Vartolomeu, unii îl socotesc că este Natanail, pe care Filip 
l-a adus la Hristos, ca şi cum ar fi fost unul şi acelaşi Natanail şi Vartolomeu. 
Natanail era cu numele, dar cu porecla i se zicea Vartolomeu, după tatăl său; adică 
fiul lui Tolomeu, pentru că cuvântul "var" în limba evreiască se tâlcuieşte fiu, 
precum şi Hristos a zis către Sfântul apostol Petru: Fericit eşti, Simon, var Ilona, 
adică fiul lui lona. Tot astfel, un orb din Ierihon se numea Vartimeu, adică fiul lui 
Timeu. Aşa şi acest sfânt apostol, ca şi cum după tată se numea astfel: Vartolomeu, 
fiul lui Tolomeu, pentru că acest nume Tolomeu era vechi la evrei şi mai des, 
precum este arătat în Scriptură Legii vechi la Isus al lui Navi, în capitolul 15, stihul 
14 şi în cărțile II ale împăraţilor în capitolul 3, stihul 3. 


Dar ei socotesc numele cel adevărat al lui Vartolomeu ca şi cum ar fi fost Natanail, 
pentru că nu se află în nici o parte a Evangheliei chemarea lui Vartolomeu la 
apostolie, decât numai în locul lui Natanail. Apoi, cei trei sfinți evanghelişti Matei, 
Marcu şi Luca pomenesc pe Vartolomeu, nu pomenesc pe Natanail; iar Sfântul 
loan evanghelistul, pomenind pe Natanail, nu pomeneşte pe Vartolomeu, şi spune 
că Natanail este prieten al apostolilor la vânatul peştilor şi pe care lisus Hristos l-a 
văzut după Înviere, pentru că zice: "Erau împreună Simon Petru, Toma, Natanail, 
fiii lui Zevedeu şi ceilalți”. Dar, deşi alții nu se învoiesc la aceasta, precum şi 
Prologul pe luna lui mai, în 10 zile, spune că Simon Zilotul este Natanail, însă alţii 
socotesc că Natanail este unul din cei şaptezeci de ucenici ai lui Hristos. 


Despre cetatea Albana, unde a pătimit Sfântul Vartolomeu, să nu creadă cineva că 
este ţara Albaniei, pentru că una este ţara Albaniei în Europa şi alta cetatea Albana 
în Armenia cea mare, care este în Asia. Mai sunt şi prin alte părți cetăți cu acelaşi 
nume. 


[Vieţile Sfinţilor - Viaţa, nevoinţele şi pătimirea Sfântului apostol Vartolomeu 
(11 iunie)] 

